Elme Churr wil hê jy moet weet: 'Jy's Genoeg'! - Afrikaanse Musiek Nuus
Elme Churr wil hê jy moet weet: 'Jy's Genoeg'!
16 Maart 2019 19 Maart 2019 Digitaal
"'n Opregte, opbouende lied wat vertel dat jy as mens genoeg is, met al jou foute en terugslae. Dit handel oor die alledaagse dinge in 'n mens se lewe, waar 'n mens soms kan voel dat jy op dryfsand loop en moed verloor. Maar waar genade, hoop, liefde vir jouself en ander ontmoet gebeur daar wonderwerke," gesels Elme Churr oor haar splinternuwe enkelsnit uit die pen van Elme self, Hugo Ludik en Vaughan Gardiner.
Luister hier na na 'n voorskou:
Elme Churr is 'n absolute mense en diere mens, plat op die aarde met haar skoene dadelik uit sodra sy by die huis inloop, terwyl al die hondjes na haar toe storm. Twee Yorkies, een Jack russeltjie en twee ringnekkies is deel van haar lewe. "Ek's oor die algemeen baie gestel daarop op als in die lewe voluit aan te pak met 'n massiewe glimlag, moed en ywer. Ek's mal oor tuimaak, die buiteling, fietsry en selfs om 'n ou vervalle meubelstuk nuwe lewe te gee. Van kleins af het ek 'n liefde vir musiek ontdek, op drie in 'n dramastuk getrou en net nooit weer terug gekyk nie. Musiek is soos asem haal vir my. Dit gee my rustigheid en 'n platform waar ek met mense kan kommunikeer op n dieper vlak," sê Elme.
En die grootste uitdaging wat sy al moes oorkom? "Om te besef dat goeie dinge nie noodwending altyd oornag gebeur nie. Konstante klein verberinge en wenne bring 'n mens nader aan jou ware doelwitte en drome. 'n Mens verwag gewoonlik dat as jy hard werk, als reg doen dat dinge net in plek sal val en als uit sal werk op JOU tyd. Maar 'n mens moet terugstaan diep asem haal, en volstoom voortgaan met nuwe passie en deursettingsvermoë," verduidelik Elme.